Document ID: 32004R0004

Ir-Regolament tal-Kummissjoni (KE) Nru 4/2004
tat-23 ta' Diċembru 2003
li tistabbilixxi regoli dettaljati għall-applikazzjoni tar-Regolament tal-Kunsill (KEE) Nru 4045/89 dwar is-sindakar mill-Istati Membri ta' operazzjonijiet li jiffurmaw parti mis-sistema ta' finanzjament mit-Taqsima tal-Garanziji tal-Fond Ewropew għall-Gwida Agrikolturali u l-Garanziji
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament tal-Kunsill (KEE) Nru 4045/89 tal-21 ta' Diċembru 1989 dwar is-sindakar mill-Istati Membri ta' operazzjonijiet li jiffurmaw parti mis-sistema ta' finanzjament mit-Taqsima tal-Garanziji tal-Fond Ewropew għall-Gwida Agrikolturali u l-Garanziji u li jħassar id-Direttiva 77/435/EEC [1], kif l-aħħar emendata bir-Regolament (KE) Nru 2154/2002 [2], u b'mod partikolari l-Artikolu Artikolu 19 tiegħu,
Billi:
(1) In vista tat-tħassir tad-disposizzjonijiet tar-Regolament (KEE) Nru 4045/89 rigward ir-rimbors mill-Komunità ta' flus li ntefqu mill-Istati Membri fil-qafas tas-sindakar previst f'dak ir-Regolament, ir-regoli li jimplimentaw dawk id-disposizzjonijiet fir-Regolament tal-Kummissjoni (KEE) Nru 1863/90 tad-29 ta' Ġunju 1990 li jistabbilixxi regoli dettaljati għall-applikazzjoni tar-Regolament tal-Kunsill (KEE) Nru 4045/89 dwar is-sindakar mill-Istati Membri ta' operazzjonijiet li jiffurmaw parti mis-sistema ta' finanzjament mit-Taqsima tal-Garanziji tal-Fond Ewropew għall-Gwida Agrikolturali u l-Garanziji u li jħassar id-Direttiva 77/435/KEE [3], kif l-aħħar emendata bir-Regolament (KE) Nru 2278/96 [4], m' għadx għandhom skop.
(2) Oltre huwa xieraq li jiġu stabbiliti regoli dettaljati rigward il-proċedura għat-tnaqqis tan-numru minimu ta' skrutinji kif previst fit-tielet subparagrafu ta' l-Artikolu 7(1) tar-Regolament (KEE) Nru 4045/89 li jistabbilixxi sistema ta' assistenza reċiproka bejn bejn l-Istati Membri għall-iskop li jsiru l-iskrutinji.
(3) Ir-Regolament (KEE) Nru 4045/89 jirrikjedi lill-Istati Membri jibagħtu lill-Kummissjoni numru ta' komunikazzjonijiet. Minħabba li l-istandardizzazzjoni tal-forma u l-kontenut ta' dawn il-komunikazzjonijiet tiffaċilita l-użu tagħhom u taċċerta uniformità ta' approċċ, huwa xieraq li jiġu addottati regoli dettaljati dwar il-forma u l-kontenut tagħhom.
(4) Għalhekk, in vista ta' l-estent tat-tibdil meħtieġ u fl-interess tal-kjarezza, ir-Regolament (KEE) Nru 1863/90 għandu jiġi sostitwit.
(5) Il-miżuri previsti f'dan ir-Regolament huma skond l-opinjoni tal-Kumitat għall-Fond Ewropew għall-Gwida Agrikolturali u l-Garanziji,
ADOTTAT DAN IR-REGOLAMENT:
KAPITOLU I MATERJA
Artikolu 1
Dan ir-Regolament jistabbilixxi regoli dettaljati għall-applikazzjoni tar-Regolament (KEE) Nru 4045/89.
KAPITOLU II APPLIKAZZJONI GĦAT-TNAQQIS TAN-NUMRU MINIMU TA' L-ISKRUTINJI
Artikolu 2
It-talba għal tnaqqis tan-numru ta' l-iskrutinji msemmija fit-tielet subparagrafu ta' l-Artikolu 7(1) tar-Regolament (KEE) Nru 4045/89 għandu jkun jinsab fiha informazzjoni dettaljata kif stabbilit fl-Anness I ta' dan ir-Regolament.
Artikolu 3
Id-deċiżjoni li jingħata tnaqqis tan-numru minimu ta' l-iskrutinji kif previst fit-tielet subparagrafu ta' l-Artikolu 7(1) tar-Regolament (KEE) Nru 4045/89 għandha tkun ibbażata fuq stima tal-benefiċċji rigward il-protezzjoni ta' l-interessi finanzjarji tal-Komunitajiet u għandha tqis il-kriterji li ġejjin:
(a) ir-riskji identifikati;
(b) l-approċċ addottat;
(c) ir-rata tal-kompletazzjoni tan-numru minimu ta' l-iskrutinji għall-perjodu anteċedenti ta' tliet snin għall-iskrutinji u n-numru u r-rata ta' kompletazzjoni fil-ħin ta' talbiet ta' assistenza reċiproka mitluba għall-perjodu anteċedenti ta' tliet snin għall-iskrutinji;
(d) jekk huwiex prattiku l-approċċ propost u xi esperjenza partikolari ta' l-iskrutinji ta' l-Istat Membru jew Stati Membri in kwistjoni bl-approċċ jew fis-settur in kwistjoni;
(e) l-estent sa fejn il-persuni li jwettqu l-iskrutinji fi Stat Membru wieħed jistgħu jieħdu sehem fl-iskrutinji taħt l-eżerċizzju konġunt fl-Istat Membru jew fl-Istati Membri l-oħrajn;
(f) il-konferma li l-Istat Membru jew l-Istati Membri l-oħrajn jieħdu sehemm sa fejn meħtieġ, fl-eżerċizzju konġunt, jekk dak l-eżerċizzju mhuwiex inkluz fil-programm ta' l-Istat Membru jew l-Istati Membri l-oħrajn mogħti skond l-Artikolu 10(1) tar-Regolament (KEE) Nru 4045/89;
(g) l-estent sa fejn l-iskrutinju fil-pajjiżi terzi huwa maħsub u jitqies possibbli;
(h) kwalunkwe informazzjoni oħra meqjusa meħtieġa biex issostni t-talba.
Artikolu 4
Id-deċiżjoni msemmija fl-Artikolu 3 għandha tiffissa r-rata u n-numru tat-tnaqqis fuq in-numru minimu ta' l-iskrutinji meħtieġa skond l-Artikolu 2(2) tar-Regolament (KEE) Nru 4045/89.
KAPITOLU III IL-KONTENUT TAD-DOKUMENTI
Artikolu 5
1. r-rapport annwali msemmi fl-Artikolu 9(1) tar-Regolament (KEE) Nru 4045/89 għandu jinkludi informazzjoni dettaljata dwar kull wieħed mill-aspetti ta' l-applikazzjoni tar-Regolament (KEE) Nru 4045/89 elenkati fl-Anness II ta' dan ir-Regolament, imqassma f'taqsimiet identifikati b' mod ċar taħt l-intestaturi msemmija.
2. Il-programm annwali msemmi fl-Artikolu 10 tar-Regolament (KEE) Nru 4045/89 għandu jsir skond il-forma speċimen murija fl-Anness III ta' dan ir-Regolament.
3. Il-lista ta' impriżi msemmija fl-Artikolu 7(2) tar-Regolament (KEE) Nru 4045/89 għandha ssir skond il-forma speċimen murija fl-Anness IV ta' dan ir-Regolament.
4. Il-lista ta' impriżi msemmija fl-Artikolu 7(3) tar-Regolament (KEE) Nru 4045/89 għandha ssir skond il-forma speċimen murija fl-Anness V ta' dan ir-Regolament.
5. Talba minn Stat Membru għal ispezzjoni ta' prijorità ta' impriża fi Stat Membru ieħor, kif imsemmi fl-Artikolu 7(2) u (4) tar-Regolament (KEE) Nru 4045/89, għandha ssir skond il-forma speċimen murija fl-Anness VI ta' dan ir-Regolament.
6. L-informazzjoni dwar ir-riżultati ta' l-iskrutinji msemmija fl-Artikolu 7(2) u (4) tar-Regolament (KEE) Nru 4045/89 għandha ssir skond il-forma speċimen murija fl-Anness VII ta' dan ir-Regolament.
7. L-informazzjoni dwar it-talba u r-riżultati ta' l-iskrutinji msemmija fl-Artikolu 7(2) u (4) tar-Regolament (KEE) Nru 4045/89, li għandhom jiġu kkomunikati lill-Kummissjoni kull kwart tas-sena f'rapporti kif previst fit-tieni subparagrafu ta' l-Artikolu 7(4) ta' dak ir-Regolament, għandha ssir skond il-forma speċimen murija fl-Anness VIII ta' dan ir-Regolament.
Artikolu 6
L-informazzjoni li għandha tingħata skond l-Artikolu 5 tista' tiġi kkomunikata fuq karti jew f'forma elettronika, f'format li għandu jiġi miftiehem bejn il-persuna li qed tingħat u r-riċevitur.
Data dwar l-operazzjoni skond l-Artikolu 7 tar-Regolament (KEE) Nru 4045/89 għandha tiġi kkomunikata fil-forma elettronika, fil-format previst fl-Anness II punt 2 tar-Regolament tal-Kummissjoni (KE) Nru 2390/1999 [5].
KAPITOLU IV AZZJONIJIET KONĠUNTI
Artikolu 7
1. Il-Kummissjoni, filwaqt li taġixxi fuq inizzjattiva proprja jew a bażi ta' proposta minn Stat Membru, u bil-qbil ta' l-Istat Membru in kwistjoni, tista' tiddeċiedi li tikkoordina azzjonijiet konġunti li jinvolvu assistenza reċiproka kif bejn żewġ Stati Membri jew aktar, kif previst fl-Artikolu 7(1) tar-Regolament (KEE) Nru 4045/89.
Għad-deċiżjoni tagħha l-Kummissjoni għandha tqis dawn il-punti li ġejjin, b' mod partikolari:
(a) il-livell ta' riskju involut;
(b) l-estent ta' l-operazzjonijiet, b' mod partikolari l-frekwenza ta' kummerċ intra- u extra-Komunitarju, u l-iskala finanzjarja tagħhom;
(c) il-ħtieġa li jintlaħaq approċċ uniformi.
2. Bi ftehim ma' l-Istati Membri in kwistjoni, Stat Membru għandu jiġi nominat bħala responsabbli għall-amministrazzjoni ta' l-azzoni konġunta.
Madankollu, kull Stat Membru għandu jibqa' responsabbli għat-twettiq ta' l-iskrutinji meħtieġa mir-Regolament (KEE) Nru 4045/89.
3. Kull Stat Membru kkonċernat għandu:
(a) jinnomina dawk il-persuni jew servizzi responsabbli għat-twettiq ta' l-azzjoni konġunta f'ismu;
(b) jaċċerta li numru suffiċjenti ta' uffiċjail esperjenzati kif jixraq huma disponibbli għat-twettiq ta' l-azzjoni konġunta;
(c) jaċċerta li fit-termini stabbiliti jitwettaq l-iskrutinju u jiġi ffinalizzat ir-rapport u jkun disponibbli għall-Istati Membri kollha li qed jieħdu sehem u għall-Kummissjoni
KAPITOLU V REGOLI FINALI
Artikolu 8
Ir-Regolament (KEE) Nru 1863/90 huwa mħassar.
Artikolu 9
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 23 ta' Diċembru 2003.

Labels: 2
4
15